Poppie-moord: Stiefpa in hofPoppie van der Merwe (Foto: Facebook) Koekemoer het Vrydag in die hof verskyn en die saak is tot vandag uitgestel wanneer hy na verwagting om borgtog sal aansoek doen. Lede van die gemeenskap beplan intussen om by die hof op te ruk en te eis dat Koekemoer nie op borgtog vrygelaat word nie. Koekemoer is verlede Woensdag by sy huis op ŉ plaas in Mamogaleskraal in Brits, op die Letlhabile-pad, in hegtenis geneem. Poppie het aan haar beserings in ŉ hospitaal beswyk nadat Koekemoer haar glo erg geskop het. Christo van der Merwe, Poppie se pa, het intussen bevestig dat Poppie se vyfjarige boetie nou in sy sorg is. Maroela Media het vroeër berig die seuntjie is uit sy ma se sorg verwyder ná Poppie se dood. “Vierde keer wat ek my lieflingseun by my het in twee jaar. Dankie God en dankie vir almal se gebede. Ek het vir Poppie verloor, maar Jesus het ŉ nuwe engeltjie by hom,” het Van der Merwe gesê. Poppie sou aanvanklik vandag in Brits begrawe word, maar volgens berigte gaan die begrafnis nou Vrydag in Westonaria, waar Van der Merwe woon, plaasvind. Van der Merwe en Poppie se ma, Louisa Koekemoer, se verhouding het versuur en hulle was in ŉ regsgeding om toesig oor die kinders gewikkel. Koekemoer het vroeër aan Maroela Media gesê daar is talle gerugte op Facebook oor wat met Poppie gebeur het, maar dit is alles hoorsê. “Die waarheid moet uitkom, maar dit moet op die regte manier gebeur. Mense moet die polisie toelaat om hul ondersoek te doen.” Sy het gesê sy voel emosioneel gebreek. “Ek het al my kinders lief. Ek sal hulle nooit leed aandoen nie. Mense weet nie hoe dit is as jy nie eers in iemand anders se skoene gestaan het nie.” Lees alle vorige berigte oor Poppie van der Merwe op Maroela Media.